ગ્રૅજ્યુએશન પછી તેણે નૅશનલ ઇન્સ્ટિટ્યૂટ ઑફ ઇવેન્ટ મૅનેજમેન્ટમાંથી ઇવેન્ટ મૅનેજેમેન્ટનો કોર્સ કર્યો. ફ્રીલાન્સ આર્ટિસ્ટને બદલે આખી ઇવેન્ટ હૅન્ડલ કરવાનું શરૂ કર્યું. કોઈક રીતે કામ ક્લિક થાય એ માટે શું કરવું એનાં ફાંફાં ચાલુ હતાં. એ વખતે જ તેણે MTV રૉક ઑન ટૅલન્ટ-શો વિશે વાંચ્યું. નૈતિક કહે છે, ‘મારી વાઇફ ઇશિતા (એ વખતે ગર્લફ્રેન્ડ હતી)એ મને આ ટૅલન્ટ-શોમાં ભાગ લેવા ફોર્સ કર્યો. તેણે કહેલું કે એક વાર ટ્રાય કરવામાં શું વાંધો છે? ટીવી પર આવતો ચહેરો બહુ જલદી ફેમસ થઈ જાય છે એટલે ટીવી પર મારી ટૅલન્ટ બતાવવાનો મોકો મળે એય એક ઑપોચ્યુર્નિટી તો હતી જ. જીતીશ નહીં તો શીખવા મળશે એમ માનીને મેં ઝંપલાવ્યું અને ખરા અર્થમાં એ નિર્ણય મારા જીવનનો ટર્નિંગ પૉઇન્ટ બન્યો. સૂફી સંગીતકાર કૈલાસ ખેર, સંગીતકાર રામ સંપથ અને MTV VJ નિખિલ ચિનપ્પા જજ હતા. અમારું બૅન્ડ રૉક ઑન વિનર બન્યું એટલું જ નહીં, મોટા ગજાના સંગીતકારો સાથે કામ કરવાના દરવાજા ખૂલ્યા. (હસતાં-હસતાં) અને હા, એ પછી જ મારી ગર્લફ્રેન્ડના પેરન્ટ્સ પણ માની ગયા અને ઇશિતા સાથે લગ્ન થયાં.’